《陪仲叔两兄汎舟𤀌川晚溯大江 其二》
明代·区大伦

溯洄江色暮，空水澹清秋。雾隐桄榔岸，潮平雁骛洲。

管声川上发，槎影月中浮。便拟随星使，将寻天汉游。

作者简介：广东高明人，字孝先。区大相弟。少负气节。万历十七年进士，授东明知县，勤政爱民，改御史。天启初以大理寺少卿入侍经筵，党人侧目。由太仆卿改南户部侍郎。时魏忠贤势方炽，大伦弹劾无所规避。后被夺职归。有《端溪日录》、《崇正辟邪录》、《端溪诗稿》。